Σύγκριση των επιδράσεων της ινσουλίνης Degludec με το συνδυασμό ινσουλίνης Degludec/liraglutide στο μεταβολισμό των λιπιδίων και λιποπρωτεϊνών του ορού σε ασθενείς με σακχαρώδη διαβήτη τύπου 2
Authors: Παππά Ελένη 
Published: June 2021

Εισαγωγή: Η χορήγηση του συνδυασμού βασικής ινσουλίνης degludec με λιραγλουτίδη (IDegLira) έχει συσχετιστεί με μεταβολές στις κλασικές λιπιδαιμικές παραμέτρους των διαβητικών ασθενών, ενώ η επίδραση του συνδυασμού στις τιμές των υποκλασμάτων των λιποπρωτεϊνών που περιέχουν apoB παραμένει αδιευκρίνιστη. Στην παρούσα εργασία εκτιμήθηκε η επίδραση του συνδυασμού IDegLira στις κλασικές λιπιδαιμικές παραμέτρους νηστείας, στις απολιποπρωτεΐνες του ορού, στα υποκλάσματα των λιποπρωτεϊνών που περιέχουν apoB, καθώς και στη λιπιδική σύσταση των HDL λιποπρωτεϊνικών σωματιδίων σε διαβητικούς ασθενείς στην κλινική πράξη.Υλικά και μέθοδοι: Μελετήθηκαν 72 ασθενείς με σακχαρώδη διαβήτη τύπου 2 και επίπεδα γλυκιωμένης αιμοσφαιρίνης μεγαλύτερα του 7% υπό αγωγή με αντιδιαβητικά δισκία. Οι 42 ασθενείς έλαβαν το συνδυασμό IDegLira, ενώ οι υπόλοιποι 30 ασθενείς έλαβαν ινσουλίνη degludec (IDeg) και η διάρκεια της αγωγής ήταν 3 μήνες. Έγινε προσδιορισμός των ανθρωπομετρικών και των λιπιδαιμικών παραμέτρων, καθώς και των παραμέτρων που αφορούν το μεταβολισμό των υδατανθράκων πριν την έναρξη και μετά από 3 μήνες θεραπείας. Τα επίπεδα των υποκλασμάτων των λιποπρωτεϊνών που περιέχουν απολιποπρωτεΐνη Β μετρήθηκαν με τη μέθοδο Lipoprint. Η λιπιδική σύσταση των HDL λιποπρωτεϊνικών σωματιδίων προσδιορίστηκε με φασματοσκοπία πυρηνικού μαγνητικού συντονισμού πρωτονίου (1Η NMR).Αποτελέσματα: Η χορήγηση του IDegLira οδήγησε σε στατιστικά σημαντική μείωση των επιπέδων της ολικής χοληστερόλης κατά 7.5 mg/dl, (p=0.0137) και της LDL χοληστερόλης κατά 5.9 mg/dl, (p=0.0149). Επιπρόσθετα, παρατηρήθηκε τάση μείωσης των τριγλυκεριδίων, ενώ τα επίπεδα της HDL χοληστερόλης παρέμειναν αμετάβλητα. Τα επίπεδα των απολιποπρωτεϊνών A1 και Β παρουσίασαν τάση μείωσης. Επίσης, παρατηρήθηκε μη στατιστική αύξηση των επιπέδων της χοληστερόλης των μικρών πυκνών LDL (sdLDL) σωματιδίων. Ωστόσο, η μεταβολή της συγκέντρωσης της χοληστερόλης των sdLDL σωματιδίων εμφάνισε σημαντική συσχέτιση με τις αντίστοιχες μεταβολές των επιπέδων των τριγλυκεριδίων (r=0.494, p=0.01). Έτσι, οι ασθενείς στους οποίους ο συνδυασμός είχε ως αποτέλεσμα τη μείωση των τριγλυκεριδίων εμφάνισαν παράλληλα μείωση της συγκέντρωσης των sdLDL κατά 20% περίπου (p<0.05). Οι μειώσεις των επιπέδων των λιπιδίων ήταν σημαντικά μεγαλύτερες από τις αντίστοιχες που παρατηρήθηκαν στην ομάδα της IDeg στην οποία δεν παρατηρήθηκε σημαντική μεταβολή των τιμών των λιπιδαιμικών παραμέτρων, καθώς των επιπέδων των υποκλασμάτων των λιποπρωτεϊνών που περιέχουν απολιποπρωτεΐνη Β. Επίσης, σε υποανάλυση της μελέτης αυτής, φάνηκε ότι στους ασθενείς στους οποίους ο συνδυασμός IDegLira οδήγησε σε μείωση των τριγλυκεριδίων, παρατηρήθηκε σημαντικά μεγαλύτερη μείωση της γλυκαιμίας και των ανθρωπομετρικών παραμέτρων. Επιπρόσθετα, η χορήγηση IDegLira οδήγησε σε στατιστικά σημαντική αύξηση της περιεκτικότητας των HDL σε εστεροποιημένη χοληστερόλη και μείωση της περιεκτικότητας σε τριγλυκερίδια. H χορήγηση του συνδυασμού IDegLira μείωσε την περιεκτικότητα των HDL λιποπρωτεϊνών σε κορεσμένα λιπαρά οξέα και αύξησε την περιεκτικότητά τους σε επιμέρους πολυακόρεστα λιπαρά οξέα, όπως λινελαϊκό, εικοσιπενταενοϊκό, αραχιδονικό και εικοσιδιεξαενοϊκό οξύ. Μετά τη χορήγηση IDeg δεν παρατηρήθηκαν στατιστικά σημαντικές αλλαγές στις παραπάνω παραμέτρους.Συμπεράσματα: Η χορήγηση του συνδυασμού IDegLira συνοδεύεται από μείωση των επιπέδων της ολικής χοληστερόλης και της LDL χοληστερόλης ενώ τα επίπεδα της χοληστερόλης των sdLDL μειώνονται μόνο στους ασθενείς που εμφανίζουν σημαντική μείωση των τριγλυκεριδίων μετά τη χορήγηση του φαρμάκου. H χορήγηση του συνδυασμού IDegLira βρέθηκε να επάγει ένα αθηροπροστατευτικό προφίλ λιπαρών οξέων στις HDL. Τέλος, δεν μπορεί να αποκλειστεί η συνεισφορά των μεταβολών των λιπιδαιμικών παραμέτρων νηστείας των διαβητικών ασθενών στη μείωση του καρδιαγγειακού κινδύνου που παρατηρήθηκε με τη χορήγηση λιραγλουτίδης στις κλινικές μελέτες.